Kjörnefnd Framsóknarflokksins í Norðvesturkjördæmi mun ljúka störfum um helgina og um aðra helgi hefur verið boðað til kjördæmisþings að Reykjum í Hrútafirði þar sem borin verður upp tillaga nefndarinnar að framboðslista flokksins í kjördæminu við Alþingiskosningarnar í vor . Eins og kunnugt er fór fram póstkosning meðal flokksmanna fyrr í vetur um skipan fimm efstu sæta á lista flokksins . Fimm efstu sætin hlutu Magnús Stefánsson , Herdís Sæmundardóttir , Kristinn H. Gunnarsson , Valdimar Sigurjónsson og Inga Ósk Jónsdóttir . Sveinbjörn Eyjólfsson , formaður kjörnefndar segir nefndina koma saman til fundar um helgina og þar sé stefnt að því að ganga frá tillögu kjörnefndar um skipan listans . Sveinbjörn segir kjörnefndina vinna eftir úrslitum póstkosningarinnar um skipan fimm efstu sætanna . Þær breytingar hafa þó orðið að Inga Ósk Jónsdóttir gat ekki þegið sæti á listanum vegna breytinga sem orðið hafa á hennar högum . Miklar vangaveltur hafa verið um hvort Kristinn H. Gunnarsson taki þriðja sætið á listanum . Sveinbjörn segir kjörnefnd hafa verið í sambandi við alla þá sem hlutu fimm efstu sætin og engar athugasemdir hafi verið gerðar um að tillaga kjörnefndar verði eins og úrslit póstkosningarinnar segja til um .